13 / 2000
 
     Z OBSAHU: 
•	Téma čísla  TRVALO UDRŽATEĽNÝ ROZVOJ  
•	STAV A TRENDY VÝVOJA ŽIVOTNÉHO PROSTREDIA EURÓPY
•	NÁRODNÁ STRATÉGIA TUR SR
•	ÚČASŤ OBČANOV NA VEREJNOM ŽIVOTE
•	Tlačové správy – EKOLOGICKÉ VZDELÁVANIE, EKOHLIADKY V LIPTOVE
•	Ekoknižnica – ENVIROVÝCHOVA HROU
•	Ochrana fauny – VÝZNAMNÉ VTÁČIE ÚZEMIA
•	Kampane – NEVHADZUJTE REKLAMY

   “Veľmi mi je proti mysli slovo práca. Ľudia sú jediné tvory, ktoré musia pracovať a domnievam sa, že je to tá najsmiešnejšia vec na svete. Iné živočíchy si obstarávajú živobytie tým, že žijú, no ľudia drú ako blázni, mysliac si, že tak musia robiť, aby mohli žiť. Čím väčšia práca, čím väčší problém, tým je to úžasnejšie, myslia si. Bolo by dobré vzdať sa tohto spôsobu myslenia a žiť ľahko a príjemne, mať dostatok voľného času.
      Ľudia by mohli žiť takýmto prostým spôsobom, keby si prácou zabezpečovali sami svoje každodenné potreby. Pri takomto živote nie je práca prácou, ale jednoducho vykonávaním toho, čo je potrebné vykonať.
      Mojím cieľom je pohnúť veci týmto smerom, a je to tiež cieľom 7-8 mladých ľudí žijúcich spoločne hore v chatkách, ktorí mi pomáhajú pri poľných prácach. Chcú sa stať farmármi, založiť nové dediny a komuni- ty,  pokúsiť sa žiť podobným spôsobom života. Keď prejdete cez Japonsko, nájdete komúny, ktoré nedávno vznikli. Vo svojom spoločnom živote a práci, a hľadaní cesty späť k prírode sú modelom “nového farmára”. Pochopili že byť pevne zakoreneným znamená žiť z úrody vlastnej pôdy. Veľa týchto mladých ľudí cestuje do Indie alebo do Gándího dediny vo Francúzku, trávi čas v kibucoch v Izraeli, alebo navštevuje komunity v horách a púštiach amerického Západu. Sú aj takí, ako je skupina na ostrove Suwanose v ostrovnej reťazi Tokara v južnom Japonsku, ktorí skúšajú nové formy rodinného života a prežívajú blízkosť v rámci úzkych kmeňových vzťahov. Myslím si, že hnutie tejto hŕstky ľudí je cestou k lepším časom.”       
                                                  Masanobu FUKUOKA

-2-

Ľudské práva a univerzálna zodpovednosť
( úryvky z posolstva 14. Dalajlámu, politického predstaviteľa Tibetu adresovaného Svetovej konferencii nevládnych organizácií v Rakúsku )

   Náš svet sa dnes stáva stále menší a prepojený. Pochádzame z rôznych zemí alebo kontinentov, ale vo svojej podstate sme všetci rovnaké ľudské bytosti. Máme obyčajné ľudské potreby a obavy. Všetci hľadáme šťastie a snažíme sa vyhnúť bolesti bez ohľadu na náš pôvod, náboženstvo, pohlavie alebo politické presvedčenie. Všetky ľudské bytosti môžu rozvinúť veľký dar inteligencie a použiť ju na porozumenie sebe samým a nášmu svetu. Verím, že hlavný dôvod, prečo ľudia spôsobujú utrpenie druhým, je nedostatok chápania pravej podstaty šťastia. Niektorí ľudia si myslia, že spôsobovanie bolesti iným môže viesť k ich vlastnému šťastiu alebo že ich vlastné šťastie je také dôležité, že bolesť iných nemá význam. Toto videnie je veľmi krátkozraké.  Nikto v skutočnosti nemôže mať dlhotrvajúci prospech z utrpenia druhých. Akákoľvek výhoda získaná na úkor druhého je iba krátkodobá. Z dlhodobého hľadiska spôsobovanie biedy, porušovanie mieru a ničenie šťastia druhých vytvára úzkosť, strach a neistotu u tých, ktorí to spôsobili. Kľúč k vytvoreniu lepšieho sveta je rozvoj lásky a súcitu k druhým. To prirodzene znamená, že musíme rozvíjať našu starosť o našich bratov a sestry, ktorí sú menej šťastní ako my. V tomto smere krajú nevládne organizácie kľúčovú rolu v spoločnosti. Vytvárate pochopenie potreby rešpektu pre práva všetkých ľudských bytostí, ale tiež dávate obetiam porušovania ľudských práv nádej na lepšiu budúcnosť. Keď som prvýkrát cestoval do Európy v roku 1973, hovoril som o zväčšovaní vzájomnej závislosti medzi všetkými ľuďmi na svete a o potrebe vyvinúť univerzálnu zodpovednosť. Potrebujeme rozmýšľať o globálnom merítku, pretože konanie jedného národa má dôsledky siahajúce ďaleko za jeho hranice. Rešpekt voči základným ľudským právam by nemal ostať nedosiahnuteľným ideálom, ale každodennou skúsenosťou vo všetkých ľudských spoločenstvách. Keď mi sami požadujeme práva a slobody, mali by sme si byť vedomí našej zodpovednosti. Rešpekt voči základným ľudským právam je rovnako dôležitý pre ľudí v Afrike, Ázii, Amerike či Európe.  Otázka ľudských práv je tak fundamentálne dôležitá, že by na ňu nemali existovať rôzne pohľady.  Musíme trvať na globálnej zhode, na potrebe rešpektovania ľudských práv a rovnako na definícii týchto práv.
   Pevne verím, že jednotlivci môžu meniť spoločnosť. Každý jednotlivec má zodpovednosť voči celej globálnej rodine a musí prevziať túto zodpovednosť, rozvíjať súcit vo svojom vnútri, nielen ako náboženskú prax, ale rovnako ako ľudský postoj v každodennom živote.

                                                                                                                         (Zdroj: ŽANŽ, vv)                    

-3-
CITÁTY O SKROMNOSTI

   “Nezhromažďujte poklady na zemi, kde ich mole a hrdza kazia, a kde ich zlodeji vykopávajú a kradnú. Ale zhromažďujte poklady v nebi, kde ich ani mole a hrdza nepokazia a zlodeji neukradnú. Lebo kde je váš poklad, tam je aj vaše srdce.”                                     Nový Zákon

   “Človek sa nesmie uspokojiť s tým, že vlastní málo vecí. Netreba si ponechať nič, čo nie je úplne nevyhnutné. Keď sa teda môžeme zaobísť bez stoličiek, musíme sa bez nich zaobísť. Človek sa nesmie uspokojiť s tým, že nekradne, čo patrí inému. Používať veci, ktoré nepotrebujeme, je tak isto krádež. Príroda nám každodenne poskytuje, čo potrebujeme - nič viac nám netreba.”                                                               výňatok z Gándhího zásad platných v ašráme
   
   “Bohatí nie sú iba tí, čo veľa vlastnia, ale tiež tí, čo málo potrebujú.”                    Aristoteles

   “Väčšina prepychových vecí a mnoho z toho, čo nám takzvane spríjemňuje život, je nielen nepotrebné, ale rozhodne bráni v zušľachtení ľudstva. Pokiaľ ide o prepych a pohodlie, tí najmúdrejší žili ešte jednoduchšie a skromnejšie ako ľudia chudobní.  Starí filozofovia - čínsky, indický perzský a grécky - patrili k tým, ktorým sa nikto nemohol rovnať v chudobe na statky pozemské a v bohatstve ducha. Veľa o nich nevieme. Pritom je pozoruhodné, že o nich vieme vôbec toľko, koľko vieme. To platí aj o novodobejších reformátoroch a dobrodincoch ľudstva. Iba ten môže byť nestanným a múdrym pozorovateľom ľudského života, kto sa naň pozerá z najpríhodnejšieho postavenia, z postavenia, ktoré by sme mohli nazvať dobrovoľnou chudobou.”                                                 Henry David THOREAU,   Walden alebo život v lesoch

   “Všetko, čo skutočne potrebujeme, môžeme celkom lacno kúpiť, iba zbytočnosti sú drahé. Naozaj krásne veci sa nepredávajú vôbec. Kedykoľvek môžeme hľadieť na východ a západ slnka, na oblaky putujúce po oblohe, na kvetiny pri ceste. Tiež do siene noci, osvetlenej  pravými hviezdami sa žiadne vstupné neplatí.”                                                    Axel MUNTHE

   “Všetko to, čo máme nad rozsah našich potrieb je ukradnuté tým, čo majú menej než potrebujú.”                                                                                                                  anonym

   “Keď srdce lipne na tom, či onom, dôveruje postranným cestám, ktoré ho zvedú zlým smerom, nechaj veci ísť svojou cestou, nechaj svoju podstatu splynúť s cestou a choď po nej bez starostí.”
                                                                                                         Sen-c´an, tretí patriarcha zenu

    “Duša človeka plače za zmyslom života. A vedci hovoria: “ Tu je telefón.” Alebo: “ Pozri sa! Televízia!” - presne tak, ako sa snažíme zabaviť plačúce deti za svojou matkou tým, že mu dávame cukríky a robíme smiešne grimasy. Rozmarný prúd vynálezov poslúžil neobyčajne dobre, aby človeka neustále bavil, aby mu zabránil spomenúť si, čo ho vlastne trápi.”      Frank  SHEED

   “Najprimitívnejšie žijúci ľudia na svete majú málo majetku, ale nie sú chudobní. Chudoba neznamená vlastniť málo vecí a výrobkov, nie je to tak celkom ani nepomer medzi potrebami a ich napĺňaním. Je to predovšetkým vzťah medzi ľuďmi. Chudoba je spoločenské postavenie.”
                                                                                                                             Marshall  SAHLINS

-4-
STAV A TRENDY VÝVOJA ŽIVOTNÉHO PROSTREDIA EURÓPY

   V tomto článku sú zhrnuté najdôležitejšie výsledky za obdobie rokov  1990 - 1995  podľa  paneurópskych  správ o stave ŽP Európy. Pokrok  v oblasti  aktuálneho  stavu  ŽP  Európy  zaostáva  za  politickými  opatreniami  realizovanými  v oblasti  ochrany  ŽP. Všeobecne  možno  konštatovať, že najpozitívnejší posun  sa zaznamenal v oblasti  redukcie  emisií  SO2,  olova  a  látok  poškodzujúcich  ozónovú  vrstvu  Zeme. Miernejšia  redukcia  emisií  sa  za  sledované  obdobie  dosiahla  v oblasti  emisií  NOX a  NMVOC. Najhoršia  situácia  pretrváva  u  emisných   zdrojov v sektoroch  dopravy a poľnohospodárstva,  t.j. u tých  sektorov   ekonomickej   činnosti , v ktorých  v súčasnosti  absentuje  integrácia   princípov  environmentálnej  politiky.  V západnej   Európe   redukcia emisií  znečisťujúcich  látok  súvisela  s úspešnou  implementáciou  opatrení  zameraných na  redukciu  emisií  týchto  látok,  ako  aj  reštrukturalizačných  zmien  v oblasti  priemyselnej  produkcie  a  zvýšenej  spotreby  ekologicky “ čistejších” palív. V krajinách  strednej  a  východnej  Európy  redukcia  emisií  základných  znečisťujúcich  látok  bola  predovšetkým  dôsledkom  poklesu  priemyselnej  výroby  a  z nej  vyplývajúcej  redukcie  v spotrebe  energetických  zdrojov. 
Klimatické zmeny
Aj keď  v období rokov  1990 - 1995 sa podarilo zaznamenať redukciu  emisií skleníkových plynov (emisie CO2 v rámci celej Európy poklesli približne o 12 % a v samotnej západnej Európe o 3 % ). Značná časť spomínanej redukcie je dôsledkom ekonomických zmien vo východnej Európe a v menšej miere dôsledkom zmeny palivovej základne energetického sektoru v krajinách západnej Európy ( prechod z tuhých na plynné palivá ). Energetický sektor zostáva  naďalej najvyšším producentom emisií CO2 (cca 35% podiel v  r. 1995 ). Ostatné sektory: priemysel, doprava,  domácnosti a sektor služieb sa na spomínaných emisiách podieľajú individuálne, približne po 20 %, pričom postupne sa zvyšuje podiel emisií CO2 z dopravy. Aproximácia zaznamenaných trendov vývoja v krajinách EÚ do roku 2010 viedla k zisteniu, že v r. 2010 dôjde k nárastu emisií CO2 približne o 6-8% ( oproti r. 1990 ), čo je v rozpore so súčasne platným cieľom EÚ - dosiahnuť v tom istom období  8% redukciu týchto emisií. K tomu istému časovému obdobiu sa predpokladá nárast atmosférickej koncentrácie CO2 o 45 % , CH4 o 80 % a oxidov dusíka o 20 %. Z uvedeného faktu vyplýva  potreba  realizovať okamžité opatrenia vo všetkých sektoroch ekonomickej činnosti tak , aby bolo možné dosiahnuť Kjótsky cieľ ( 1997 ). 
Poškodzovanie ozónovej  vrstvy Zeme
   Implementácia Montrealského dohovoru  viedla k zásadnej redukcii globálnej výroby a emisii látok,  poškodzujúcich  ozónovú vrstvu Zeme ( približne o 80-90% ). Analogická tendencia sa potvrdila aj v rámci celej Európy. Najzásadnejším problémom spomínaného globálneho environmentálneho problému je skutočnosť, vyplývajúca z perzistencie látok poškodzujúcich ozónovú vrstvu Zeme vo vrchnej atmosfére. Z tohto faktu vyplýva dôležitosť zabezpečiť ďalšiu redukciu zvyšných substancií poškodzujúcich ozónovú vrstvu. Proces regenerácie ozónovej vrstvy Zeme sa začne na základe odhadov približne v rozmedzí  r. 2030 - 2040 a jej celková regenerácia bude pokračovať až do začiatku  r. 2050. Následkom tejto skutočnosti úroveň ultrafialovej radiácie a  z toho vyplývajúcich rizikových faktorov  (napr. rakoviny kože) sa bude naďalej zvyšovať.
Troposférický  ozón  a  letný smog                    
Napriek nárastu dopravy  v rámci  celej  Európy  v  r. 1990 - 1995  sa podarilo  znížiť  v Európe  emisie  prekurzorov troposférického  ozónu  o  14 %. Spomínaný  stav  bol  dosiahnutý  v dôsledku  kombinácie  kontrolných  a  regulačných  opatrení  v rôznych  sektoroch  ekonomickej  činnosti, ako  aj  v  dôsledku  ekonomickej  reštrukturalizácie  v krajinách  strednej  a  východnej  Európy. 

-5-
   Napriek tomu  však  vysoké  koncentrácie  troposférického  ozónu  sú  pomerne  bežným  javom  v mnohých  európskych  mestách, čo  spôsobuje  vážne  ohrozenie  ľudského  zdravia  a  vegetácie. Pre  dosiahnutie  ďalšej  redukcie emisií  NOx  a  NMVOC  sa  v r. 1999  vypracoval  v rámci  Protokolu  o  kontrole  emisií  oxidov  dusíka  alebo  ich  prenose  cez  hranice  štátov ( Sofia 1988 ) Dohovor  o  diaľkovom  znečisťovaní  ovzdušia  presahujúcom  hranice  štátov ( CLRTAP ) nový Protokol ,    ktorý  pravdepodobne  v tejto  oblasti  zabezpečí  striktnejšiu  redukciu  spomínaných  emisií. Napriek  tomu  je  však  pravdepodobné, že  emisie NOX  a  NMVOC  z dopravy  bude  i  naďalej  problematické  regulovať. I  keď v krajinách  strednej  a  východnej  Európy  hlavným  zdrojom   emisií  NMVOC  je  i  naďalej  sektor  priemyselnej  výroby, z pohľadu blízkej budúcnosti sa v tejto oblasti očakáva nárast týchto emisií spôsobený dopravou.
Acidifikácia
   V rámci Európy sa podarilo v období rokov 1980 - 1995 dosiahnuť 50 % redukciu emisií oxidu siričitého. V tom istom období poklesli o 15 % emisie oxidov dusíka a amoniaku, a asi 10 % územia Európy bolo negatívne ovplyvňované depozíciou acidifikačných substancií. Problémom najbližšej budúcnosti sú emisie  NOx  z dopravy, ktoré sa nepodarilo  doposiaľ priviesť pod prísnejšiu environmentálnu kontrolu. Kľúčovým problémom sektoru dopravy je predovšetkým dramatický nárast počtu osobných motorových vozidiel zaznamenaný prakticky vo všetkých krajinách Európy, ako aj skutočnosť, že realizované technické riešenia v oblasti znižovania emisií z motorových vozidiel neboli schopné kompenzovať nárast počtu vozidiel a z toho vyplývajúci nárast emisií z dopravy. Táto skutočnosť viedla k tomu, že sektor dopravy sa stal dominantným emitentom oxidov dusíka. Očakávaný nárast počtu osobných motorových vozidiel v krajinách strednej a východnej Európy v blízkej budúcnosti zvýrazní spomínaný environmentálny problém. Napriek tomuto riziku sa však predpokladá, že do roku 2010 dôjde k významnému zlepšeniu kvality ekosystémov, v súčasnosti ohrozovaných procesmi acidifikácie ako aj eutrofizácie. 
   Degradácie pôd
   V období rokov 1990 - 1995 pokračoval trend v nezvratnom poškodzovaní pôdneho fondu predovšetkým v dôsledku silnejúceho vplyvu pôdnej erózie, pokračujúcej lokálnej a difúznej kontaminácii pôd a narastajúceho “utesňovania” povrchu pôd. 
   Chemické látky 
   Nebezpečenstvo z ohrozovania ŽP, ako aj ľudského zdravia, vyplývajúce z pôsobenia chem. látok vyrábaných chemickým priemyslom zostáva v súčasnosti veľkou neznámou. Príčinou tohto konštatovania je fakt, že pre väčšinu vyrábaných chem. látok (cca 75 % z celkového počtu), chýbajú doposiaľ dostatočné údaje o ich migračných cestách, expozičných scenároch a akumulácii v ŽP, ako aj z nich vyplývajúcich ekologických a zdravotných rizík. Do roku 2010 sa na území Európy predpokladá výrazný nárast emisií  Hg, Cd a Cu, miernejší nárast sa predpokladá u pesticídov. K roku 2010 sa naopak očakáva pokles emisií a depozície Pb, dioxínov a PCB - predovšetkým u Pb. 

-6-
Cezhraničná migrácia znečisťujúcich látok
   Vo väčšine krajín Európy sa za sledované obdobie podarilo znížiť emisie oxidu siričitého, VOC a v menšom rozsahu aj oxidov dusíka. Tento stav možno pripočítať opatreniam redukujúcim emisie znečisťujúcich látok zo stacionárnych zdrojov. Na druhej strane však spomínaný “pozitívny” trend bol v značnej miere redukovaný nárastom emisií z mobilných zdrojov - predovšetkým  z dopravy. Nebezpečné efekty z pôsobenia cezhraničnej migrácie znečisťujúcich látok vzdušnými hmotami na okolité ekosystémy, sa podarilo v r. 1990 - 1995 v značnej miere zredukovať. Všetky limitné hodnoty stanovené ozónovou direktívou sú od roku 1994 permanentne prekračované.     
   Tlak na vodné zdroje
   V oblasti kvality vôd sa podarilo zaznamenať významné zníženie počtu silne znečistených riek, predovšetkým v dôsledku redukcie množstva vypúšťaných odpadových vôd do vodných  tokov,  ako
aj redukcie bodových zdrojov znečistenia (napr. u emisií fosforu). Výsledok dosiahnutý za posledných 15 rokov - 50 - 80 % redukcia množstva vypúšťaných organických látok vodných tokov. V krajinách EÚ sa ročne odoberá pribl. 21 % z celkovej kapacity obnoviteľných sladkovodných zdrojov, čo sa považuje za udržateľný stav. Veľké straty vôd (ročne cca 18 % celkovej kapacity vodných zdrojov) sa vyskytujú v krajinách Stredomoria, predovšetkým v dôsledku závlahového hospodárstva. Výsledkom tohto stavu v spomínaných územiach Európy je kritická situácia v oblasti zasoľovania vodných zdrojov, v dôsledku nadmerného odberu podzemných vôd. K roku 2010 sa nepredpokladá výraznejšia zmena v celkovom dopyte po vodných zdrojoch. Podobne sa očakáva zlepšenie kvality vody v európskych riekach a jazerách, predovšetkým v dôsledku poklesu emisií dusíka a fosforu ( jav súvisiaci s očakávaným nárastom počtu ČOV). Do toho istého roku dôjde však i k nárastu množstva kontaminovaných kalov z ČOV. 
   Odpady
   Stratégia odpadového hospodárstva vypracovaná EÚ nedosiahla stanovené ciele. Opatrenia smerujúce k prevencii vzniku odpadov neviedli k stabilizácii tvorby odpadov a najrozšírenejším spô- sobom ich zneškodňovania je naďalej ich skládkovanie, napriek určitému zlep- šeniu situácie v oblasti ich recyklácie (predovšetkým papiera a skla) a vyu- žívania. Napriek politickým a legislatív- nym opatreniam prijatých EÚ, ako aj v rámci jednotlivých členských krajín EÚ, sa v najbližšej budúcnosti očakáva nárast tvorby odpadov, predovšetkým v rámci kategórie odpadov z domácností, papieru, kartónov a skla. 
   Živelné havárie a technologické nehody
   V roku 1990 - 1996 presiahli ekonomické straty spôsobené záplavami a zosuvmi 4-násobne veľkosť škôd za celé predchádzajúce desaťročie. Na minimalizáciu škôd zo živelných pohrôm sa doposiaľ neprijali adresné politické opatrenia v rámci EÚ. Od roku 1984 sa v krajinách EÚ  zaznamenalo vyše 300 technologických a priemyselných havárií. Mnohé z týchto havárií neboli doposiaľ podrobne analyzované natoľko, aby sa z nich dali vypracovať všeobecné odporúčania,  ktoré by viedli k implementácii získaných odporúčaní do technologických procesov riadenia. Doposiaľ sa nepodarilo kvantifikovať všeobecné riziko na ŽP Európy vyplývajúce z technologických havárií, pri ktorých dôjde k uvoľneniu rádionuklidov do ŽP. 
-7-
   Životné prostredie miest
   V poslednom desaťročí významne poklesli koncentrácie základných znečisťujúcich látok v ovzduší európskych miest. Napriek tomu sú však naďalej vo väčšine miest prekračované imisné limity stanovené WHO. V oblasti hlukovej záťaže obyvateľstva žije pribl. 30 % populácie  v obytných zónach významne exponovaných voči hluku z cestnej dopravy. V budúcnosti sa predpokladá zhoršenie situácie. V obytných zónach situovaných v blízkosti významných cestných koridorov a letísk regionálneho významu (v dôsledku nárastu výkonov nákladnej, osobnej a leteckej dopravy). K 2010 dôjde k podstatnému zníženiu expozície obyvateľstva voči väčšine základných znečisťujúcich látok v ovzduší. K tomu istému obdobiu však koncentrácie TZL, oxidov dusíka, troposférického ozónu, ako aj benzo (a) pyrénu zostanú nad limitnými hodnotami stanovenými legislatívou EÚ. 
   Geneticky modifikované organizmy
   Prvé GMO boli experimentálne uvoľnené do ŽP od r. 1985/86 a doposiaľ boli schválené pre komerčné využitie 4 druhy geneticky modifikovaných potravín.
   Ľudské zdravie
   V rámci EÚ ako celku sa podarilo v podstatnej miere eliminovať niektoré tradičné problémy vyplývajúce zo vzájomnej interakcie kvality ŽP a ľudského zdravia (napr. zdravotné problémy z užívania zdravotne  závadnej vody,  nedostatočnej  dezinfekcie). Podľa údajov WHO  ŽP ak celok 
zredukovalo svoj negatívny dopad na zdravie obyvateľstva (ŽP v celku sa podpisuje na zdravotnom stave obyvateľstva cca 5 %). Znečisťujúce látky v ovzduší sú pravdepodobne zodpovedné za 40 000 - 150 000 úmrtí dospelých obyvateľov žijúcich v mestách EÚ za rok. Nárast ochorení na rakovinu kože je v rámci Európy zapríčinený zvýšenou radiáciou podmienenou stenšením ozónovej vrstvy Zeme. Napriek očakávanej redukcii látok poškodzujúcich ozónovú vrstvu Zeme sa očakáva prudký nárast počtu ochorení na rakovinu kože, ktorá svoje maximum dosiahne v období  okolo roku 2055. Zvýšená hluková záťaž obyvateľstva zapríčiní nárast počtu ochorení sluchového ústrojenstva, ako aj zvýšenie stresovej záťaže obyvateľstva, ktoré bude mať za následok nárast počtov hypertenzií a následne aj kardiovaskulárnych ochorení. 
   Životné prostredie morí a pobreží 
   85 % pobrežných území, kde v súčasnosti žije pribl. 1/3 celkovej populácie EÚ, je pod pôsobením rôznych druhov environmentálnych tlakov strednej až vysokej intenzity, predovšetkým však pod tlakom z intenzívnej urbanizácie týchto území. V roku 1983 z celkového počtu 25 najmenej ekonomicky rozvinutých území EÚ predstavovalo 23 území v pobrežných oblastiach. Do roku 1996 sa spomínaný počet zredukoval na 19 oblastí, ktoré v súčasnosti získavajú významnú pomoc z rôznych štrukturálnych a kohéznych fondov EÚ, smerujúcich k ich ekonomickému rozvoju a následne aj k zlepšeniu environmentálneho manažmentu v týchto územiach. Napriek tomu, že ochrana ŽP morí je v súčasnosti zastrešená rôznymi regionálnymi dohovormi, hlavnými problémami v tejto oblasti do budúcnosti sa javia nepostačujúca kvalita morských vôd, erózia pobreží a absencia efektívnych nástrojov integrovaného environmentálneho manažmentu pobrežných oblastí.
   Príroda a biodiverzita
   Narastajúca fragmentácia a uniformita krajiny vedie k zásadnému ohrozovaniu biodiverzity, predovšetkým v dôsledku  výraznej  redukcie  počtu  a  rozlohy  území, vhodných  pre  život  špecifických  druhov fauny a flóry. Eutrofizácia, acidifikácia, ako aj introdukcia nových rastlinných aj živočíšnych druhov vedie k postupnému rozširovaniu širokoadaptabilných druhov, ktoré vytláčajú citlivé druhy z miest ich pôvodného výskytu. Princípy integrovaného manažmentu biodiverzity sa z pohľadu sektorovej politiky zaviedli ako prvé do oblasti poľnohospodárstva (cca na 20 % rozlohy poľnohospodárskej krajiny ). Klimatické zmeny odhadnuté pre časovú periódu 1990 - 2050 podľa rôznych klimatických scenárov výrazne ovplyvnia druhovú biodiverzity v horských oblastiach, arktickom pásme, ako aj v oblasti južnej Európy.                                      (vv)   
-8-
  NÁRODNÁ STRATÉGIA TUR SR – PLYTVANIE PENIAZMI ?

   V septembri prebehla anketa, ktorú realizovala agentúra FOCUS na reprezentatívnej vzorke slovenského obyvateľstva s cieľom zistiť, do akej miery sú Slováci informovaní o problematike trvalo udržateľného rozvoja, aké majú názory na kvalitu života, životného prostredia, do akej miery sa zúčastňujú dobrovoľníckej práce a iné. 
   Na otázku “Čo môže najviac prispieť k zlepšeniu kvality života a stavu životného prostredia v SR, dve tretiny z opýtaných uviedli odpoveď “zlepšenie ekonomickej situácie”. Keď berieme do úvahy fakt, že prieskumná agentúra pripúšťa odchýlku od skutočnosti do 2 %, dá sa jednoducho povedať, že väčšina slovenskej populácie priorizuje ekonomiku, inými slovami, až po dosiahnutí istej ekonomickej a sociálnej úrovne prichádza na rad problematika životného prostredia a jeho kvalita. To len potvrdzuje ďalší výrok, podľa ktorého tri štvrtiny respondentov súhlasia s výrokom “Na Slovensku musíme čo najviac prostriedkov investovať do rozvoja ekonomiky, aby mala nasledujúca generácia peniaze na zlepšenie stavu životného prostredia”. Približne štvrtina (27 %) respondentov si myslí, že situácia v životnom prostredí nie je taká vážna, ako sa hovorí a  problém stále zhoršujúceho sa životného prostredia je umelo vyvolaný. 
   Z prieskumu jednoznačne vyplýva vysoký stupeň neinformovanosti slovenskej verejnosti o závažných problémoch životného prostredia na Slovensku, ale aj v celosvetovom merítku. Akým smerom teda bude prebiehať ďalší rozvoj na Slovensku, keď občania majú len tak málo vedomostí o tejto problematike? 
   Politici budú presadzovať len to, čo si želá väčšina obyvateľstva, veď inak by ťažko boli občanmi zvolení. V súlade s vyššie uvedenými údajmi chcú však naši občania rozvíjať ekonomickú oblasť tak, aby sa mali “lepšie” v konzumnom zmysle, to znamená mať viac pohodlia, spotrebičov, áut, chát, domov a pod. Dobrovoľne žiť a chovať sa tak, aby uspokojenie našich potrieb v súčasnosti neohrozilo nároky budúcich generácií na uspokojovanie ich potrieb, takýto model života je pre drvivú väčšinu slovenskej populácie niečím neznámym. Ak Vám začiatok predchádzajúcej vety pripomenul definíciu trvalo udržateľného rozvoja (TUR) podľa Svetovej komisie pre životné prostredie pod vedením Brundtlandovej z roku 1987, patríte podľa agentúry FOCUS ku 8 % (!!!) Slovákov, ktorí podľa FOCUSU majú o pojme trvalo udržateľný rozvoj základné informácie. Ten je totiž pre väčšinu obyvateľov SR neznámy. Až 58 % opýtaných ho počulo prvýkrát v súvislosti s vykonávaným prieskumom, 24 % ho síce už počulo, ale nevie, čo znamená a 10 % opýtaných nevie odpovedať. Len celkom marginálna časť respondentov (3 %) vedela odpovedať na otvorenú otázku, čo pozná nejaký dokument alebo program, zameraný na presadzovanie TUR. Drvivá väčšina (94 %) dospelej populácie Slovenska o dokumente “Agenda 21” nikdy nepočula. Avšak po následnej otvorenej otázke sa ukázalo, že i tí, ktorí o dokumente počuli, nemajú správnu predstavu, o čo ide. To znamená, že s Agendou 21 je oboznámených len asi 1,4 % Slovákov...
   Treba pripomenúť fakt, že do vypracovania Agendy 21 bolo zahrnutých okolo 100 autorov a mnoho ďalších odborníkov v úlohe konzultantov. Celý proces prípravy NSTUR totiž prebiehal na základe transparentnosti, participatívnosti a prístupom “zdola nahor” a boli do neho zainteresované všetky hlavné skupiny spoločnosti podľa Agendy 21. V analytickej časti sú zahrnuté všetky aspekty rozvoja spoločnosti: kultúrno-historické, sociálno-humánne, ekonomické, environmentálne a inštitucionálne. Po sformulovaní syntéz sa v rámci tohto dokumentu popisujú možné scenáre ďalšieho rozvoja Slovenska (od tzv. nulového scenára, kedy by pokračovalo pretrvávanie doterajšieho vývoja až po trvalo udržateľný rozvoj, t.j. žiadúci scenár). Návrh NSTUR je koncepciou vypracovanou odborníkmi, bol predložený na verejné pripomienkovanie a v súčasnosti prebieha proces jeho strategického environmentálneho hodnotenia (SEA). 

-9-
   Po verejnom pripomienkovaní a strategickom environmentálnom hodnotení bude dokument vrátený na dopracovanie a v spolupráci s MŽP predložený na medzirezortné pripomienkové konanie. Po zapracovaní pripomienok bude prepracovaná verzia začiatkom roka 2001 predložená postupne na rokovanie vlády SR a NR SR. Ďalej sa predpokladá vypracovanie Národného akčného plánu TUR ako záväzného prierezového realizačného dokumentu pre trvalo udržateľný rozvoj spoločnosti v Slovenskej republike. A to by už naozaj malo znamenať obrat smerovania rozvoja našej spoločnosti. Ako sa však zachováme my občania ? Pretože to by malo znamenať určitý posun a zmenu aj nášho zmýšľania a chovania ...             Zuzana Hudeková (Interné informácie 10/2000)

INFRORMAČNÁ KAMPAŇ TUR
   Regionálne environmentálne centrum Slovensko rozbieha v spolupráci s MŽP SR a za finančnej podpory Rozvojovej agentúry OSN (United Nations Development Program – UNDP) informačnú kampaň na podporu trvalo udržateľného rozvoja v SR. Tento projekt bude nadväzovať na projekt Capacity 21: “Budovanie siete účastníkov pre posudzovanie vplyvov na životné prostredie a trvalo udržateľný rozvoj”, a bude prebiehať v úzkej spolupráci a koordinácii s projektom “Podpora trvalo udržateľného rozvoja (TUR) v Slovenskej republike”. Hlavným cieľom projektu bude zvyšovanie úrovne informovanosti a koncepte trvalo udržateľného rozvoja, informovanie o stave prírodných a ľudských zdrojov na Slovensku, ako aj riešeniach a možnostiach ako dosiahnuť trvalo udržateľný stav využívania zdrojov a scenároch ako ďalej pri rozvoji tejto krajiny.                                       (pa)  
Kontakt: REC Slovensko, Vysoká 18, 811 06 Bratislava, tel: 07/52 964 208
                 Fax: 07/52 964 208, E – mail: mailto:rec@changenet.sk, www.fns.uniba.sk/zp/recba  
                                                                                                             
PROGRAM CENA: MESTO NA CESTE DO EÚ
    Cenu – “Mesto na ceste do EÚ”  vyhlasuje Európska komisia – direktoriát pre životné prostredie s cieľom povzbudiť miestne samosprávy na ich ceste smerom k zosúladeniu svojej environmentálnej legislatívy s legislatívou EÚ. V roku 2000 súťaž prebieha po druhý krát a program Ceny je riadený a organizovaný Regionálnym environmentálnym centrom so sídlom v Maďarsku (REC).
   Cena sa v základných princípoch zameriava na vzťah životného prostedia a zdravia, pretože zdravie je základným princípom environmentálnej politiky. Prvá zásada Deklarácie z Ria uvádza, že: “V centre záujmu o trvalo udržateľný rozvoj sú ľudia. Majú plné právo na zdravý a produktívny život v súlade s prírodou.”
   V polovici augusta prebehlo vyhodnotenie súťaže Cena: Mesto na ceste do EÚ 2000. V rámci súťaže sa na adresy mestských úradov 13 kandidátskych krajín rozposlalo 1700 dotazníkov. Z uvedeného počtu sa vyplnených vrátilo 118 dotazníkov (7 zo Slovenska). Po dôkladnom vyhodnotení na základe počtu získaných bodov vybrala komisia 11 víťazných miest v kategórii za vynikajúce výsledky v rámci implementácie enevironmentálnej legislatívy EÚ v oblasti mestského ovzdušia, nakladania s nebezpečnými odpadmi, pitnej a odpadovej vody a 1 víťazné mesto v kategórii za dosiahnutie výsledkov len v jednej oblasti. Zo Slovenska uspelo mesto Rimavská Sobota, ktorého predstavitelia sa napriek tomu, že mali hradené všetky náklady spojené s cestou, ako jediní zo všetkých ocenených nezúčastnili na slávnostnom odovzdávaní ceny, ktoré sa konalo v sídle EÚ v Bruseli. Zo Slovenska prišlo do súťaže (v prepočte na počet obyvateľov) veľmi málo prihlášok a všetky ostatné mestá zo Slovenska (6) boli vyradené už v predkole, nakoľko nespĺňali ani základné kvalitatívne a kvantitatívne požiadavky. Rimavská Sobota sa v neredukovanom poradí 13 krajín (bez ohľadu na počet z jednotlivých krajín) umiestnila na 37 mieste. Slovenské mestá majú ešte čo doháňať ...                                               (Zdroj: The Bullettin, september/október 2000, pa)

Verejnosť                                                 -10-
ÚČASŤ OBČANOV NA VEREJNOM ŽIVOTE 

   Právo občanov zúčastňovať sa rozhodovania o dôležitých veciach sa niekedy zužuje len na účasť vo voľbách, prípadne v referende. Existuje však niekoľko ďalších možností, kedy máme právo “hovoriť do rozhodovania”, napríklad o podobe mesta či obce, môžeme využívať niektoré nástroje občianskej kontroly, prípadne požadovať od štátu určitý postup pri riešení konkrétneho problému. Ako na to? Niekedy je vhodné využiť petičné právo, v inom prípade je potrebné podať stanovisko, podnet alebo sťažnosť. 
PETÍCIE

   Podanie petície využívajú občania na podporu svojich návrhov či žiadostí, prípadne na vyjadrenie názoru či nespokojnosti s postupom kompetentných orgánov. Podstatu petičného práva vyjadruje Ústava SR nasledovne: “Každý má právo obracať sa vo veciach verejného alebo iného spoločenského záujmu na štátne orgány a orgány územnej samosprávy so žiadosťami, návrhmi a sťažnosťami.” Petíciou možno žiadať či navrhovať množstvo vecí (od zavedenia autobusovej linky až po zmenu zákona). Okruh vecí, v ktorých možno podávať petície, je teda veľmi široký a je iba niekoľko oblastí, v ktorých sa petičné právo nemôže uplatniť. Petíciou sa nesmie zasahovať do nezávislosti súdu (napríklad petíciou nemožno žiadať, ako má súd rozhodnúť v určitej konkrétnej veci). Ďalej petícia nesmie vyzývať k  porušovaniu ústavy a  zákonov, k  násiliu, k  obmedzovaniu práv občanov pre ich národnosť, pohlavie, rasu, pôvod, zmýšľanie, náboženské vyznanie či sociálne postavenie. Nesmie taktiež vyzývať k  roznecovaniu nenávisti a  neznášanlivosti  z  týchto dôvodov.
Z petičného práva občanov vyplývajú následne povinnosti štátnych orgánov ako aj orgánov miest a obcí, a  to najmä povinnosť prijať petíciu a v lehote 30 dní zaujať stanovisko k jej obsahu. Vo výkone petičného práva sa nesmie nikomu brániť a jeho výkon nesmie byť nikomu na ujmu. Na podporu petície možno vyzývať občanov akýmkoľvek spôsobom, ktorý neodporuje zákonu. K podpisu nemožno občanov žiadnym spôsobom nútiť.      

Ako podať petíciu?
   Petície môžu podávať fyzické osoby (tak občania SR ako aj iných krajín), ako aj právnické osoby (organizácie – tie môžu toto právo vykonávať vtedy, ak je to v súlade s cieľmi ich činnosti). Podpisujúci občania musia mať možnosť zoznámiť sa s obsahom petície. To možno dosiahnuť dvoma spôsobmi: buď budú podpisove hárky označené tak, aby bolo zrejmé, aká petícia má byť podpismi podporená, alebo môžu podpisové hárky obsahovať priamo celý text petície. Občan,  ktorý chce petíciu podporiť, napíše svoje meno, priezvisko, bydlisko a  podpíše sa. To sú zároveň aj nevyhnutné náležitosti petície. Petícia teda nemusí obsahovať rodné číslo, ani číslo občianskeho preukazu a pod. (s jednou výnimkou – na petícii požadujúcej vznik politickej strany uvedie občan aj rodné číslo). Na podpisových hárkoch musí byť ďalej uvedené meno, priezvisko a bydlisko toho, kto petíciu zostavil. Ak občania vytvorili na podanie petície petičný výbor, musí petícia obsahovať meno, priezvisko, a bydlisko toho, kto zastupuje členov petičného výboru v styku so štátnymi orgánmi. Zástupca musí mať najmenem 18 rokov.
   Petície a podpisové hárky sa môžu vystaviť aj na miestach prístupných verejnosti. Nie je na to potrebné žiadne povolenie štátneho orgánu (nesmie však pritom dôjsť k obmedzeniu premávky motorových vozidiel a k rušeniu verejného poriadku). Podpisy na mieste prístupnom verejnosti môže zhromažďovať každý občan starší ako 16 rokov.

-11-
Čo bude ďalej?
   Orgán, ktorý petíciu prijal, je povinný posúdiť jej obsah a do 30 dní písomne odpovedať tomu, kto ju podal (ak bol založený petičný výbor, odpoveď dostane zástupca petičného výboru uvedený v petícii). V odpovedi musí byť uvedené stanovisko k obsahu petície a spôsob jej vybavenia. Ak bola petícia adresovaná orgánu, ktorý nie je príslušný na jej vybavenie, postúpi ju tento orgán do 5 dní tomu orgánu, ktorý má vec v kompetencii.
   Vo všeobecnosti nie je rozhodujúce, koľko občanov petíciu podporilo. Petícia musí byť vybavená uvedeným spôsobom, nech je počet podpísaných občanov akýkoľvek. Je však niekoľko prípadov, kedy počet podpisov pod petíciou hrá dôlezitú úlohu. Napríklad na vypísanie referenda o určitej závažnej otázke je potrebná petícia, ktorú podporí 350 000 občanov. Pri petícii obyvateľov obce za vyhlásenie hlasovania obyvateľov (miestne referendum o určitej otázke) je potrebných aspoň 20 percent obyvateľov – oprávnených voličov. Pri petícii adresovanej Národnej rade SR je zaujímavé, že ak je počet podpisov vyšší ako 100 000, prerokuje petíciu plénum Národnej rady. Inak o petícii rokuje príslušný výbor národnej rady (prerokovanie petície v pléne NR SR je pochopiteľne sledované pozornejšie, petícia má väčšiu publicitu v masmédiách a pod).                                                                                                                                 (pa)

Projekt LASALA – PONUKA PRE SAMOSPRÁVY

   V prípade, že Vaše mesto alebo obec má skúsenosti s Lokálnou Agendou 21 alebo inými rozvojo- vými programami v súlade s princípmi trvalo udržateľného rozvoja a máte záujem prehĺbiť dosiah-nuté výsledky a porovnať svoje skúsenosti so zástupcami samospráv z celej Európy, organizácia ICLEI vám ponúka jedinečnú možnosť zapojiť sa do projektu Spoločného posúdenia LA21 (Local Authorities self Assessment of Local Agenda 21–LASALA). Hlavným cieľom projektu je zhodnotenie prínosu implementácie LA21 k environmentálnemu managmentu miest a obcí. 
   Požiadavky na samosprávu a  koordinátora sú: dobrá znalosť angličtiny, prehľad v aktivitách týkajúcich sa trvalo udržateľných aktivít v rámci samosprávy, prístup na internet.
Kontakt:   Mr. Gino Van Begin, E – mail: Chyba! Nenalezen zdroj odkazů., 
                  tel.: + 49761368920, fax: + 49 761 36 89 259                                               (pa)

EARTH DAY 2001

   Svetová organizácia Earth Day Network hodnotila priebeh minuloročných osláv Dňa Zeme veľmi kladne (zúčastnilo sa ich okolo 5 000 skupín zo 184 krajín).  
   Hlavná kampaň Dňa Zeme 2001 bude zameraná na zvýšenie podielu využívania čistej energie. Dôvodom je predpoklad, že len spoločným úsilím je možné dosiahnuť riešenie jedného z najvážnejších environmentálnych problémov našej planéty – využívanie fosílných palív a s tým spojené dopady (globálne klimatické zmeny, kyslé dažde, poškodzovanie fauny, flóry a zdravia človeka). Informácie o príprave Dňa Zeme 2001 budú dostávať všetci, ktorí pošlú správu na adresu Chyba! Nenalezen zdroj odkazů. a do riadku vec (subject) napíšu: “subscribe”.
Kontakt: Serryn Janson, medzinárodný riaditeľ
               Vickery Prongay, výkonný riaditeľ
                The Worldwide Team, Earth Day Network
                811 First Avenue, Suite 454, Seattle, Wa 98 104 USA
                tel: +1 206 876 2002, fax: +1 206 876 2015, 
                E – mail: Chyba! Nenalezen zdroj odkazů., Chyba! Nenalezen zdroj odkazů. 
                                                                               (Zdroj: The Bulletin, september/október 2000, ml)

Krátke správy                                            -12-
POŽIAR V SLOVENSKOM RAJI

Požiar, ktorý v uplynulých dňoch zachvátil lokalitu v Slovenskom raji spôsobil podľa riaditeľa NP Slovenský raj škodu štátnej prírodnej rezervácii Tri kopce vo výške minimálne 100 miliónov SK. Plamene zachvátili dohromady okolo 65 ha porastov a vážne poškodili aj  20 ha štátnej prírodnej rezervácie Tri kopce. V tejto lokalite pred požiarom rástlo 36 druhov chránených rastlín a podľa odborníkov vývoj tohto lesa trval 10-12 tisíc rokov. Jednou z príčin požiaru je aj neplnenie programu starostlivosti a ochrany prírody, ktorý bol schválený uznesením vlády. Jednoducho niet peňazí. Na plnenie celkového počtu 55 úloh sa za posledné 4 roky v Slovenskom raji vynaložilo namiesto plánovaných 63 miliónov 4,8 milióna korún (7,5% plánovaných finančných prostriedkov). Vyhlásené prírodné rezervácie, ktoré sú roztrúsené v Slovenskom raji, nemajú okolo seba vytvorené ochranné zóny. Keby boli vyhlásené, vzťahoval by sa na ne, rovnako ako na prírodné rezervácie, piaty stupeň ochrany. Tým by sa zabránilo aj ťažbe a obmedzili by sa možnosti vzniku požiaro. 
                     (Zdroj: Sme, 28. a 30. 10. 2000, sa)

OZÓNOVÁ DIERA VYĽUDNILA ULICE

   120-tisíc obyvateľov Punta Arenas, hlavného mesta najjužnejšej čílskej provincie, sa muselo ukryť pred ultrafialovým žiarením, ktoré prepúšťa ozónová diera. Vyľudnené ulice zostali aj v argentínskej Ushuaii a na Falkánskych ostrovoch. Ozónová diera sa prvýkrát rozšírila sponad Antarktídy nad obývané územia a priamo ohrozila ľudské životy. Dosiahla rozlohu 11,4 milióna štvorcových kilometrov – trojnásobne väčšiu, ako je rozloha USA. Niekoľko dní  platil druhý stupeň poplachu z päťmiestnej škály. To znamená, že už po siedmich minútach priameho vystavenia pokožky slnečným lúčom dôjde k jej spáleniu. Úbytok ozónu v stratosfére vedci očakávali. Predpokladá sa, že je spojený so začiatkom jari na južnej pologuli. Začína každoročne v júli, keď slnečné lúče spúšťajú chemické reakcie v chladnom vzduchu, ktorý sa drží nad Antarktídou po zime. Vrchol dosahuje v septembri a októbri. Schopnosť skleníkových plynov rozkladať ozón klesá v novembri a decembri v súvislosti s nárastom teplôt. Tento rok “vrchol” prekvapil obyvateľov južného cípu Južnej Ameriky a zaskočil aj odborníkov. Na väčšine vrstvy bol zistený úbytok ozónu viac ako 50%.                         (Zdroj: Sme, 28. 10. 2000)

CHOROBA ŠIALENÝCH KRÁV V ANGLICKU

   Vo Veľkej Británii zomrelo 14-ročné dievča Zoe Jeffriesová na Creutzfeldt-Jacobovu chorobu, ktorá je obdobou tzv. choroby šialených kráv (bovinná spongiformná encefalopatia – BSE). Počet obetí choroby tak v Británii vzrástol až na 86. BSE prvýkrát identifikovali v roku 1986 ako novú chorobu, ktorá napáda dobytok. Príčinou jej výskytu bolo kŕmenie dobytka múčkou z mäsa a kostí nakazených oviec. V roku 1989 bolo vydané nariadenie, že mozog, chrbtica a ostatné riskantné časti hovädzieho mäsa nemôžu byť súčasťou jedla. V máji 1990 našli vedci Bristolskej univerzity chorobu podobnú BSE v tele mačky, ale ministri trvali na tom, že človeku nič nehrozí. Minister poľnohospo- dárstva John Gummer chcel vtedy upokojiť situáciu hanebným spôsobom – verejne dal svojej štvorročnej dcére zjesť hovädzí ham- burger. Obyvateľstvo bolo stále ubezpečované, že žiadne nebezpečenstvo nehrozí a dokonca boli utajované vedecké výsledky. V marci 1996 minister zdravotníctva Stephen Dorrell pred parlamentom priznal súvislosť medzi BSE a Creutzfeld-Jacobovou chorobou. Akí neistí sú vedci v súvislosti s ďalším možným výskytom variantov tejto choroby, ukazujú aj ich nedávne prognózy. Epidemiológovia z Oxfordu predpo-vedali 130-tisíc možných obetí, vedci z Británie dokonca prípúšťajú aj vyššie číslo. Zábery letargického umierajúceho dievčaťa, ktoré vysielala televízia Chanel-4, otriasli Britániou. 
                    (Zdroj: Sme, 28. a 30. 10. 2000, sa)

Tlačové správy                                           -13-
EKOLOGICKÉ VZDELÁVANIE

   Lesoochranárske zoskupenie VLK TATRY a Občianske združenie TATRY v týchto dňoch dostali odpovede na 25 otázok I. kola Korešpondenčnej školy ekológie – Liptov (KŠE – Liptov) od 674 žiakov z 28 základných a stredných škôl okresov Liptovský Mikuláš a Ružomberok.
   KŠE – Liptov, ktorú finančne podporila Nadácia pre deti Slovenska z fondu Hodina deťom, a ktorá začala v septembri 2000 a ukončená bude v apríli 2001, má 7 kôl po 25 otázok venovaných faune Európy (cicavce, vtáky, plazy, obojživelníky, ryby, drsnokožce a bezstavovce), na korých riešenie majú študenti škôl vždy jeden mesiac.
   Každému, kto sa zúčastní všetkých kôl školy a získa minimálne 50 % bodov bude udelený pamätný certifikát absolventa školy ekológie.                                                                              (pa)    
                                                                                                                             
EKOHLIADKY V LIPTOVE REALITOU

   Projekt Lesoochranárskeho zoskupenia VLK (dnes Občianske združenie TATRY) “Ekohliadky na základných a stredných školách v Liptove”, ktorý bol finančne podporený neziskovou organizáciou A – projekt n.o. v rámci programu Fond rozvoja Liptova, začína prinášať prvé výsledky.
   Zo všetkých oslovených liptovských škôl sa do projektu zapojilo 8 škôl, ktoré vytvorili 8 ekohliadok, do práce ktorých sa rozhodlo zapojiť 106 žiakov.
   Ekohliadky budú na škole plniť jednak úlohy obsiahnuté v zaslanom manuále OZ TATRY ako: ekoplocha na škole, vysielanie pre spolužiakov, ekologická knižnica na škole, separovaný zber papiera, mapovanie divokých skládok a pod. a jednak by sa mali stať ostrovmi pozitívnej ekologickej deviácie pre školu, obec, či región.
   OZ TATRY  požiadalo environmentálne občianske združenia, aby zaslali týmto školám vlastné propagačné materiály, ktoré by pomohli ekohliadkam pri realizácii ich cieľov, pravidelne ich informovali o svojich aktivitách a zapájali ich do týchto aktivít na miestnej úrovni.
   Ekohliadky sú nielen šancou budovať v mladých ľuďoch vzťah  k vlastnej krajine a jej hodnotám, ale aj možnosťou vytvárania  záujmu o veci verejné.
   Pre OZ TATRY predstavuje formovanie akčných ekohliadok náš príspevok k Medzinárodnému roku dobrovoľníctva 2001, ktorý vyhlásilo Valné zhromaždenie OSN na základe odporúčania ekonomickej a sociálnej rady prijatého 22.7.1997. K tejto rezolúcii sa prihlásila svojím podpisom aj Slovenská republika. 
Zoznam ekohliadok:
1.	SOU obchodné a Hotelová akadémia, Mária Strihová, Čsl. brigády 1804, 031 01 Liptovský Mikuláš
2.	ZŠ Pribylina, Michal Ondrejkov, 032 42 Pribylina
3.	ZŠ Liptovská Štiavnica, Michaela Uhrinová, 034 01 Liptovská Štiavnica 44, okr. Ružomberok
4.	ZŠ Lisková, Lenka Lesaková, Pod chočom 560, 034 81 Lisková
5.	Dievčenská odborná škola, Ľubica Šafranová, Hurbanova 6, 031 01 Liptovský Mikuláš
6.	Základná škola Zarevúca 18, Jakub Novotný, 034 01 Ružomberok
7.	Gymnázium M.M.Hodžu, Veronika Vyšná, ul. Hodžova č. 33, 031 36 Liptovský Mikuláš
8.	ZŠ Liptovská Osada, Marek Tkáč, 034 73 Liptovská Osada    
                                                                                          (Mgr. Rudolf Pado,  Predseda OZ TATRY)
Kontakt:  OZ TATRY, Kemi 627/5, 031 04 Liptovský Mikuláš
                  Tel: 0849/553 01 27
                  E – mail: wolf@mail.viapvt.sk

Ekoknižnica                                                         -14-
ENVIROVÝCHOVA HROU

č. 133, Objavovanie lesa, Umwelt Erziehung, 40 Kč  ZĽAVA, 1992, ADRIÁN   
Publikácia zostavená na základe zahraničného materiálu a doplnená domácimi autorskými príspevkami se zameriava na zmyslové vnímanie lesného prostredia, popis ekosystémov, život stromov, obyvateľov a význam lesa. Kniha je určená predovšetkým deťom a obsahuje veľké množstvo ilustrácií.  

č. 72, Setkání s ekohrou, P.E.C., 11 Kč, 1992 
Súbor “ekohier” zostavený z materiálu získaného na jednotlivých seminároch k tejto problematike (Seč, Rýchory, Svitavy). Obsahuje hry zoznamovacie, vzdelávacie hry do školy, hry zamerané na zmyslové vnímanie a hry výtvarné. Časť publikácie je venovaná komunikácii a poznávaniu seba samých.                                                                                                           

č. 614, Tajemství lesa, Jana Štroblová, 199 Kč, SPN, 1993 
Krásna viazaná kniha zoznamuje deti s chápaním lesa ako uceleného ekosystému a jeho základ- ných funkcií. Publikácia je vhodná ako učebnica. Je písaná veľmi prístupnou formou ako príbeh.  

č. 621, Testy z přírodopisu, ekologie a odjinud, 65 Kč, PEC, 1996 
Súbor testov z ekológie, ochrany prírody, zoológie a botaniky. Cieľom autorov bolo vytvoriť prostriedok pre overenie a zdokonalenie vlastných znalostí v uvedených oboroch. Samozrejmou súčasťou všetkých testov sú kľúče k riešeniu.  

č. 546, Vycházky v otázkách, 9 Kč, Nezmaři, 1995  
Brožúrka slúži vedúcim a učiteľom ZŠ ako pomôcka pri vychádzkach do prírody. Na jednoduchých príkladoch sa deti zoznamujú s tým, čo je a čo nie je pre prírodu užitočné a pre človeka potrebné.  

č. 702, Ohrožená kultura, Josef Šmajs, 69 Kč, Zvláštne vydanie, 1995 
Od evolučnej ontológie k ekologickej politike - prednášky z ekologickej filozofie. Knihu schválilo ministerstvo školstva a telovýchovy pre učiteľov a žiakov stredných škôl.   

č. 110, Ekologické hry, J.Marx, 12 Kč 
Brožúrka rozoberá význam ekologických hier, systém a metódy ekologickej výchovy a popisuje hry zaoberajúce se vzťahmi v biocenózach a rôzne tematické ekohry. Doplnená slovníčkom ekologických pojmov a zoznamom použitej a doporučenej literatúry.  

č. 757, Životné prostredie a výchova, Josef Hederer, 40 Kč, Portál, 1994 
Kniha pre predškoskú a škoskú ekologickú výchovu deti zrozumiteľne zoznámi so zákonitosťami a potrebami prírody.  

č. 779, Základy ekologie a ochrany živ. prostředí, doc. RNDr. Martin Braniš CSc., 107 Kč 
Učebnica pre stredné školy: Základy ekológie a Náuka o životnom prostredí. 

č. 800, Zvířata, Vita, 12 Kč 
Aktivity približujúce deťom niektoré schopnosti a zvyklosti živočíchov.  

-15-
č. 802, Bambulkov - pomůcka pro celoroční ekovýchovu, 599 Kč,Vita  
Zborníček s programami pre celoročnú ekologickú výchovu. Deti v rozprávkovom Bambulkove naprávajú poškodené životné prostredie. Plní rôzne úlohy a všetky zmeny môžu pozorovať na veľkom obraze krajiny, ktorý se priamo pred ich očami mení - napr. miesto skládky vyrastie les.  

č. 825, Nápady pro přírodovědu, Bennett J. Smith R., 149 Kč, Portál, 1996 
Kniha pomocou zábavnej činnosti učí a zoznamuje deti s meraním času, vzduchom a lietaním, vodou a pohybom v nej, životom rastlín a živočíchov. Námety a nápady predovšetkým pre deti prvého stupňa ZŠ.  

č. 827, Teorie a metodika ekologické výchovy, Horká H., 67 Kč, Paido, 1996  
Úvod do základov ekologickej výchovy a zoznámenie sa pojmami ako: obsah, úlohy, vekové zvláštnosti, globálny prístup a hlavné rysy ekologickej výchovy.  

č. 841, Vodní kapka na cestách, Krahová M., 41 Kč, EkoCentrum Brno, 1995
Hravou formou sa nielen deti učia šetriť a správne zaobchádzať s vodou - v domácnosti, na zá- hrade a inde. Kniha je vhodná ako učebná pomôcka. Stručné texty, celostránkové farebné ilustrácie.  

č. 896, Základy ekologie, Kvasničková D., 137 Kč, Fortuna, 1997 
Učebnica pre základné a stredné školy vychádza z bohatých skúseností autorky, ktorá sa ekologickej výchove venuje už mnoho rokov.  

č. 979, Děti pro pětihory, Strejčková E., 36 Kč, Toulcův dvůr, 1998  
Areál ekologickej výchovy Toulcův dvůr si už dávno na poli ekologickej výchovy a vzdelávaní vydobil svoje pevné miesto. Kde, prečo a ako vznikol. Aké sú jeho hlavné programy a plány sa dočítate v tejto veľmi inšpiratívnej knihe.  

č. 984, Hra Beo, Živá planeta, 950 Kč, Živá planeta, 1999  
Zmyslom kooperatívnej ekologickej hry Beo je vzbudiť hlbší záujem o planétu Zem a povedomie o nej a ukázať pozitívne riešenie hlavných ekologických problémov planéty. Hráči sa prostredníctvom spolupráce s ostatnými snažia “zachrániť planétu” a vytvárať situácie, kedy prakticky všetci vyhrávajú, pretože spoločne pracujú na riešení ekologických problémov. Súčasťou kompletu je hrací plán, hrací pomôcky a manuál. Hra je vhodná pre využitie v školských kolektívoch i v mimoškolskej výchove. Zaujme však i dospelých. 

č. 995, Stromeček, stromek, strom, H. Klonfarová, 43 Kč, Evans, 1999
Jedná sa o príručku pre učiteľov a pracovné listy pre deti. V príručke sa deti zoznámia so stromami a so všetkým,  čo s nimi súvisí.  

Kontakt pre objednávky: Agentúra Koniklec, P.O.Box 24, 130 00 Praha 3, tel./fax: 02/22719318, 22710253, E-mail : koniklec@ecn.cz.

Na objednávky uveďte čísla titulov a prehlásenie: “Súhlasíme s dodacími a platobnými podmienkami”. Bez vý- slovného súhlasu nemusí byť objednávka akceptovaná. Ďalej uveďte formu (dobierka, faktúra), akou chcete tituly získať, splatnosť faktúr je 14 - 30 dní. K cene bude pripočítané i poštovné a balné.
                                                                                                                                                                         (ml)

Ochrana fauny                                                    -16-
VÝZNAMNÉ VTÁČIE ÚZEMIA SR

    Termínom významne vtáčie územie (skr. VVÚ), či anglicky Important bird area (IBA) označujeme územia, ktoré sú rozhodujúce pre dlhodobú životaschopnosť populácií ohrozených vtáčích druhov v celom areály rozšírenia. Cieľom programu VVÚ je vytýčiť sieť takýchto území a zabezpečiť ich zákonnú aj praktickú ochranu.

    Prvý zoznam 2 444 významných vtáčích území Európy zostavila Medzinárodná rada pre ochranu vtáctva (ICBP) v roku 1989, medzi ktorými bolo aj 29 území z bývalého Československa (13 z Čiech a 16 zo Slovenska). V rokoch 1995 – 1996 sa pod koordináciou BirdLife International uskutočnila revízia zoznamu VVÚ podľa jednotných medzinárodných kritérií. Jej výsledkom je nový európsky zoznam 3 619 VVÚ pokrývajúcich 7 % územia Európy, uverejnený v publikácii Významné vtáčie územia v Európe: prioritné územia pre ochranu prírody. Na príprave tohto oznamu sa podieľali stovky až tisíce ornitológov z celej európy a výber území vychádzal z vyše    100 000 údajov o vtákoch.

   Kritériá pre vyhlasovanie VVÚ vychádzajú z klasifikácie vtáčích druhov podľa ich hrozenosti v Európe (Species of  European Conservation Concern, SPEC), a z veľkosti ich národných populácií. Pre každý druh boli určené medzné hniezdne resp. migračné počty, ktoré musí dané územie spĺňať na to, aby bolo uznané za VVÚ. Program VVÚ je najviac vhodný pre ochranu druhov zhromažďujúcich sa na spoločných lokalitách v priebehu hniezdenia, ťahu alebo zimovania (napr. brodivce, zúbkozobce, bahniaky, čajky). Pre “rozptýlené” druhy (napr. dravce, sovy, ďatle, spevavce) nie je územná ochrana dostatočne účinná a je potrebné ju kombinovať s druhovou alebo biotopovou ochranou.
   U každého VVÚ boli popísané jeho základné geografické charakteristiky (názov, súradnice, rozloha, nadmorská výška, administratívna príslušnosť, stručný popis), údaje o vtákoch (druhy, počty, trendy), biotopoch (typ, pokrytie), hospodárskom využití, ochrane a tiež o negatívnych faktoroch (typ, vplyv) ohrozujúcich vtáctvo a jeho biotopy. Tieto údaje boli starostlivo ukladané do počítačovej databázy, čo koordinátorom v BirdLife International umožnilo urobiť súhrné analýzy údajov na európskej aj na národných úrovniach.
   Na   Slovensku   bolo    vytýčených   32  významných   vtáčích  území,  ktorých  celková  rozloha je 1 216 737 ha (25 % rozlohy štátu). Územia sú zhruba rovnomerne rozpýlené po celej republike a ich priemerná rozloha je 38 021 ha. Oproti zoznamu z roku 1989 pribudlo do nového 19 území a vypadli z neho tri územia, ktoré nespĺňali súčasné medzinárodné   kritériá (Šúr, Trnavské rybníky a Pieniny).

-17-
Biotopy a využitie území:

Najväčšiu plochu slovenských VVÚ pokrývajú lesy (listnaté, zmiešané, ihličnaté), avšak najčastejšie zastúpenými biotopmi sú kultúrna krajina (orná pôda, sady a vinice, ľudské sídla, priemyselné objekty, cesty, ruderálne plochy a pod.) a trávnaté biotopy (vlhké, kvetnaté a horské lúky). Biotopmi z menším pokrytím sú mokrade (priehrady, jazerá rybníky, rieky a potoky, pobrežná vegetácia) a skalnaté biotopy (skalné steny, kameňolomy, pieskové duny a brehy).

Z hľadiska hospodárskeho využitia VVÚ sú najčastejšími aktivitami poľovníctvo, poľnohospodárstvo (chov dobytka a oviec, produkcia sena, pestovanie obilia, zemiakov, repy atď.), lesníctvo (ťažba dreva, lesný manažment), rekreácia a turistika (kúpanie, lyžovanie, pešia turistika, skalolezectvo), urbanistické využitie (osídlenie, priemyselná výroba, doprava), ochrana prírody (chránené územia) a vodohospodárstva (vodné nádrže, kanály). Časť plochy VVÚ ostáva nevyužitá (skalnaté masívy, ruderálne plochy).        (Zdroj: Významné vtáčie územia na Slovensku SOVS, pa)

Kontakt: SOVS, P.O.BOX 71, 093 01 Vranov nad Topľou
               tel: 0931/446 11 20, fax: 0931/446 21 20, E – mail: Chyba! Nenalezen zdroj odkazů.

Kampane                                                   -18-
NEVHADZUJTE REKLAMY

Celoslovenský týždeň aktivít v rámci kampane pre úspory a recykláciu papiera “Menej odpadu viac lesa”

   Spoločnosť priateľov Zeme usporiadala za spolupráce ďalších 14 organizácií v 15 mestách  SR celoslovenský týždeň aktivít pod názvom “Nevhadzujte reklamy”. Ide už o druhý týždeň aktivít v rámci kampane “Menej odpadu – viac lesa” pre úspory a recykláciu papiera. Okrem bezplatnej distribúcie nálepiek na schránky “Nevhadzujte reklamy” zdôrazňovali i aktivity pre presadenie legislatívneho zákazu  tejto činnosti v novele zákona o reklame. Spoločnosť priateľov Zeme dosiahla, aj vďaka otvorenému prístupu legislatívneho odboru Ministerstva hospodárstva SR, zakomponovanie “zákazu doručovania  reklamy fyzickým osobám bez ich predchádzajúceho súhlasu” do návrhu novely zákona o reklame. 
	
Argumenty pre zastavenie nevyžiadaného doručovania reklám fyzickým osobám:

Životné prostredie:
Ročne sa v SR vyhodí odhadom niekoľko desiatok tisíc ton papiera pre masové, nevyžiadané doručovanie reklamných materiálov (vhadzovanie reklamných tlačív / novín do schránok). 
Kvôli tomuto plytvaniu sa ročne musí vyrúbať mnoho desiatok hektárov lesa (pričom pravdepodobne ide o číslo vyššie ako 100 hektárov). Úmerne sa zvyšuje množstvo odpadu o desiatky tisíc ton, ktoré pri zmiešaní s inými druhmi odpadov devastujú a ohrozujú životné prostredie zo skládok a spaľovní odpadov.  

Neúčinná reklama – zbytočnosť :
Ide o najmenej účinnú reklamu.  Podľa prieskumu Spoločnosti priateľov Zeme v bytovej jednotke KBV bola väčšia polovica reklamných materiálov vyhadzovaná okamžite (bez prečítania), v niektoré dni dokonca až 78,2% materiálov. Naviac takmer všetci občania, ktorí si reklamné materiály zoberú zo schránky v prieskume Spoločnosti priateľov Zeme vypovedali, že ich nečítajú a spotrebujú ich na iné účely (čistenie zeleniny a pod.). Samotní vydávatelia reklamných materiálov doručovaných nevyžiadane fyzickým osobám operujú iba vysokými nákladmi, avšak reálnu sledovanosť nevedia doložiť (alebo nechcú). 

Obťažovanie:
Naopak, stále väčšie množstvo ľudí pociťuje masívne nevyžiadané vhadzovanie reklamných materiálov ako nepríjemné obťažovanie, ktoré si neželá, ale nevie sa proti tomu účinnne brániť. V súčasnosti neexistuje právny predpis, ktorý by občania mohli využiť proti obťažovaniu touto formou. Nápisy na schránkach “nevhadzujte reklamy” niekedy trochu pomôžu znížiť množstvo vhadzovaných materiálov. Aj napriek nim je však občanom ďalej vhadzovaná aspoň časť reklamných materiálov (niekedy dokonca ešte viac). 

Bezpečnostné riziká:
Časť občanov sa obáva tejto činnosti z bezpečnostných dôvodov – masívne, takmer každodenné vhadzovanie reklamných materiálov do schránok jasne identifikuje prítomnosť majiteľov bytov pre potencionálnych páchateľov trestnej činnosti. 

-19-

Pre možnosť utvorenia si vlastného názoru uvádzame stručný sumár niektorých zistených informácií

1 druh reklamných novín “Sieť regionálnych reklamno – spravodajských novín pod názvami “Bratislavsko”, “Košicko” a pod.) – s týždennou periodicitou má celoslovenský náklad 790 000 ks; 
priemerná váha je 18 g (pohybuje sa od 12 do 24 g). 18 g x 790 000 ks týždenne = 14 220 kg x 52 týždňov = 739 440 kg len na tieto reklamné noviny. 
739,44 ton papiera : 100 hektárov lesa (recykláciou 100 ton papiera ušetríme 1 hektár 80 – 100 ročného lesa) = 7,394 hektára lesa vyrúbaného každý rok len pre tieto reklamné noviny. 
V SR je však 83 registrovaných reklamných periodík. 
Priemerná váha 14 g najčastejšie sa vyskytujúcich reklamných materiálov v Košiciach je 17,85 g. 
Z počtu 46 schránok domácností bolo okamžite vyhadzovaných vyše 25, ale niekedy až 36.  Ak sú reklamné materiály  malých formátov, sú vyhadzované hneď všetky. Veľké si  sčasti majitelia schránok zoberú, ale podľa prieskumu takmer výlučne za účelom čistenia zeleniny a pod. 
                                                                           (Ladislav Hegyi, Spoločnosť priateľov Zeme)

Ako pomôcť ?
Zapojte sa aj Vy do kampane “NEVHADZUJTE REKLAMY”, vyžiadajte si nálepky a informačné letáky, zorganizuje vo Vašom meste infostánok, rozdajte nálepky ľuďom, ktorých reklamné materiály obťažujú, pošlite list faktov (použite článok) vládnym predstaviteľom SR. 

(Adresy: 
Predseda vlády SR, Mikuláš Dzurinda, ÚRAD VLÁDY SR, Nám. Slobody č. 1, 813 70 Bratislava,

Kontakt: Spoločnosť priateľov Zeme, Krivá 5, P.O.BOX H?, ? Košice. 
                tel.: 095/ 644 ...Fax.:, E-mail:

ČITATEĽSKÁ SÚŤAŽ

Časopis EKOKOMPAS
1. ročník, 13. číslo,  Adresa redakcie: Lenka Milonová, EKOKOMPAS, 031 04 Okoličné 552, tel: 0849/ 551 44 04 (Lenka), 553 10 27 (Rudo), 55 200 90 (Veronika), E–mail: wolf@mail.viapvt.sk, http://www.tutok.sk/kompas ; Šéfredaktor: Lenka Milonová, Redaktori: Veronika Vyšná, Ľubica Šafranová. Koordinátor a odborný garant: Pado Rudolf – Občianske združenie TATRY. Číslo neprešlo jazykovou úpravou.  Príspevky do časopisu sú vítané.